ฐานะการคลังรัฐบาล 4 เดือนแรก ขาดดุลเงินสด 5 แสนล้านบาท
คลังแจงฐานะการคลังรัฐบาล 4 เดือนแรก ขาดดุลเงินสด 5 แสนล้านบาท
20 ก.พ. 2565

นายพรชัย ฐีระเวช ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยฐานะการคลังของรัฐบาลตามระบบกระแสเงินสดในช่วง 4 เดือนแรกของปีงบประมาณ 2565 (ตุลาคม 2564 - มกราคม 2565) รัฐบาลมีรายได้นำส่งคลังทั้งสิ้น จำนวน 769,372 ล้านบาท ในขณะที่มีการเบิกจ่ายเงินงบประมาณทั้งสิ้น จำนวน 1,260,382 ล้านบาท โดยรัฐบาลได้กู้เงินเพื่อชดเชยการขาดดุล จำนวน 338,465 ล้านบาท ส่งผลให้เงินคงคลัง ณ สิ้นเดือนมกราคม 2565 มีจำนวนทั้งสิ้น 403,579 ล้านบาท


ก่อนหน้านี้ คลังเปิดเผยผลการจัดเก็บรายได้รัฐบาลสุทธิในช่วง 4 เดือนแรกของปีงบประมาณ 2565 รัฐบาลจัดเก็บรายได้สุทธิ จำนวน 758,388 ล้านบาท สูงกว่าประมาณการตามเอกสารงบประมาณ 42,676 ล้านบาท หรือร้อยละ 6.0 และสูงกว่าช่วงเดียวกันของปีก่อนร้อยละ 6.1 โดยการจัดเก็บรายได้ของกรมสรรพากร และการนำส่งรายได้ของรัฐวิสาหกิจ สูงกว่าประมาณการ 70,648 และ 6,737 ล้านบาท หรือร้อยละ 14.3 และ 14.7 ตามลำดับ จากการจัดเก็บภาษีมูลค่าเพิ่ม ภาษีเงินได้นิติบุคคล และภาษีเงินได้บุคคลธรรมดาที่จัดเก็บได้เพิ่มขึ้นตามการขยายตัวของการนำเข้า ราคาน้ำมันดิบดูไบ รวมถึงรายได้ของนิติบุคคลและบุคคลธรรมดาที่เริ่มฟื้นตัวตามการฟื้นตัวของเศรษฐกิจ ขณะที่การนำส่งรายได้ของรัฐวิสาหกิจสูงกว่าประมาณการจากการนำส่งรายได้ของบริษัท ปตท. จำกัด (มหาชน) ที่สูงกว่าประมาณการเป็นสำคัญ